text: Julehjælp er på vej - men kun til børnefamilier
  12 december 2018 kl. 14.08
  Familier med børn fik førsteprioritet, da julehjælpen fra Frelsens Hær i dag blev fordelt i Vejle, Billund, Kolding og Fredericia. Der var i år flere ansøgere, end der var penge. 
  Onsdag formiddag er der god gang i julehandlen på gågaden i Vejle. Et stenkast derfra ligger Frelsens Hær. Her har korpsleder Jan Rasmussen også travlt med at skaffe penge til julehjælp til udsatte familier.
  I år er målet, at pengene strækker til at give 260 lokale børnefamilier en bedre jul. Men det er ikke alle, der har søgt, der får hjælp. 
  - Jeg har fravalgt nogle af dem, der fik hjælp sidste år, og dem, der ikke har børn, de får ikke i år. Desværre. For jeg har ikke penge til det, siger Jan Rasmussen, der er korpsleder for Frelsens Hær i Vejle.
  
  Mange søger om julehjælp
  Andesteg, brunede kartofler, rødkål og brun sovs. Pakkekalender, mandelgave og pakker under juletræet. En traditionel dansk jul koster i omegnen af 5.000 kroner. Det er for mange familier ikke et beløb, som de kan hive ud af et stramt budget.
  Jan Rasmussen, korpsleder, Frelsens Hær i Vejle.: "Vi forventer at kunne hjælpe 260 familier, som vi kan give en positiv besked i dag."
  I 2017 fik Frelsens Hær på landsplan mere end 12.000 ansøgninger, hvoraf ca. 9.000 familier fik tildelt julehjælpen. Antallet har været stigende de seneste år. Især kontanthjælpsloftet har betydet en stigning.
  - Vi har fået omkring 500 ansøgninger om hjælp - og det er nogenlunde som sidste år. Vi forventer at kunne hjælpe 260 familier, som vi kan give en positiv besked i dag, siger korpsleder Jan Rasmussen, Frelsens Hær i Vejle.
  
  Kamp om kroner og kontanter
  Det er lidt færre, der i år kan regne med hjælp fra Frelsens Hær i Vejleområdet. Det har nemlig været svært at få midler til at betale julehjælpen - især savner Frelsens Hær de kontante bidrag i de indsamlingsbøsser, som står på disken i mange butikker.
  Frelsens Hær mærker også, at der er flere aktører - både private og organisationer - der samler penge, gaver og fødevarer ind til julehjælp.
  
  